b'\n_START_ARTICLE_\nAleksandras Paulionis\n_START_PARAGRAPH_\nAleksandras Paulionis (g. 1917 m. gegu\xc5\xbe\xc4\x97s 2 d. Rusijoje) \xe2\x80\x93 vargonininkas, chorvedys, dainininkas (bosas).\n_START_SECTION_\nBiografija\n_START_PARAGRAPH_\nNuo jaunyst\xc4\x97s pam\xc4\x97g\xc4\x99s muzik\xc4\x85, i\xc5\xa1moko vargonuoti, studijavo Kauno muzikos mokykloje ir konservatorijoje, dainavo Valstyb\xc4\x97s teatro chore, oper\xc5\xb3 spektakliuose atlikdavo ma\xc5\xbeesnes boso partijas, dainavo vokaliniame vyr\xc5\xb3 kvartete._NEWLINE_1944 m. su \xc5\xa1eima pasitrauk\xc4\x97 \xc4\xaf Vokietij\xc4\x85, apsigyveno lietuvi\xc5\xb3 stovykloje Rosenheime \xe2\x80\x93 Amerikos zonoje. Dainavo atgaivintame vyr\xc5\xb3 vokaliniame kvartete, kuris koncertavo lietuvi\xc5\xb3 stovyklose ir Amerikos kari\xc5\xa1kiams Berlyne, Drezdene ir kitur._NEWLINE_1948 m. atvyk\xc4\x99s \xc4\xaf Kanad\xc4\x85, kur\xc4\xaf laik\xc4\x85 dirbo Ontario provincijos sidabro kasyklose, o v\xc4\x97liau prad\xc4\x97jo vargonininkauti ir koncertuoti kaip solistas. 1953 m. Toronte dalyvavo operos solist\xc5\xb3 konkurse, kuris buvo transliuojamas per Kanados radij\xc4\x85._NEWLINE_Klebono B. Mikalausko pakviestas, 1954 m. persik\xc4\x97l\xc4\x97 \xc4\xaf St. Catharines miest\xc4\x85 ir prad\xc4\x97jo vargonininkauti Angel\xc5\xb3 Karalien\xc4\x97s lietuvi\xc5\xb3 parapijoje, suorganizavo apylink\xc4\x97s chor\xc4\x85, kuris giedojo ba\xc5\xbeny\xc4\x8dioje ir dalyvavo \xc4\xafvairiuose tarptautiniuose renginiuose. V\xc4\x97liau buvo pakviestas vargonininko ir dirigento pareigoms angl\xc5\xb3 katalik\xc5\xb3 St. Mary\xe2\x80\x99s ba\xc5\xbeny\xc4\x8dioje, kur dirbo vis\xc4\x85 de\xc5\xa1imtmet\xc4\xaf. Jo vadovaujamas vyr\xc5\xb3 choras pagars\xc4\x97jo profesionaliu grigali\xc5\xa1kuoju giedojimu ir konkursuose laim\xc4\x97jo nema\xc5\xbea premij\xc5\xb3._NEWLINE_1966\xe2\x80\x931982 m. \xe2\x80\x93 Hamiltono Au\xc5\xa1ros Vart\xc5\xb3 lietuvi\xc5\xb3 parapijos vargonininkas ir choro vadovas. Jo choras giedojo ba\xc5\xbeny\xc4\x8diose, reng\xc4\x97 koncertus, bendravo su JAV Rochesterio miesto parapijos choru, dalyvavo JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se._NEWLINE_Nuo 1982 m. \xe2\x80\x93 v\xc4\x97l St. Catharines Angel\xc5\xb3 Karalien\xc4\x97s lietuvi\xc5\xb3 parapijos vargonininkas ir choro vadovas. Buvo dain\xc5\xb3 \xc5\xa1ven\xc4\x8di\xc5\xb3 garb\xc4\x97s dirigentas, aran\xc5\xbeavo dain\xc5\xb3 ir giesmi\xc5\xb3 chorams, 1984 m. prisid\xc4\x97jo prie Toronto \xe2\x80\x9eGintaro" ansamblio plok\xc5\xa1tel\xc4\x97s repertuaro parengimo.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'